Ufahamu

Kuna aina mbili kuu za misitu. Ipo ile ya kiasili ambayo hukua yenyewe na ile ya kupandwa na binadamu. Misitu ni hazina kuu katika nchi. Faida za miti si haba. Unapokaa sasa hivi chanzo chake ni misitu kwa kuwa hutupa malighafi mbalimbali zikiwemo mbao za kuunda makochi, meza, milango, shubaka na samani nyinginezo.

Misitu huwa maskani ya wanyama. Mathalani, ndege hujenga viota vyao mitini. Wanyama wengine aidha hujisetiri chini ya miti jua linapowaka. Fauka ya hayo, misitu ii hii huwapa wanyama hao chakula.
Enzi za babu zetu hakukuwa na hospitali za kisasa. Madaktari wa miti shamba walitumia majani na mizizi ili kuweza kutibu ndwele ainati. Hata leo kuna baadhi ya jamii ambazo hutumia miti shamba badala ya kutibiwa na madaktari wa kizungu.

Si hayo tu, misitu huvuta mvua. Mahali penye miti huwa rahisi sana kupata mvua ikilinganishwa na jangwani. Nayo mvua inyeshapo hufanya miti iwe na rangi ya kijani kibichi na hivyo hurembesha mazingira yanayowavutia watalii. Watalii hawa wakija huleta pesa za kigeni na kuimarisha uchumi wa taifa.

Viwanda mbalimbali hupata malighafi kutokana na misitu hasa viwanda vya kutengeneza karatasi kule Webuye. Kuni zinazotumiwa kwa kupikia aidha hutokana na misitu. Mbali na hayo, misitu hutoa nafasi za kazi kwa watu ambao hufanya kazi kwenye viwanda; wahifadhi mbuga za wanyama na wengineo. 

Misitu huzuia mmomonyoko wa udongo. Mizizi ya miti hushika udongo na kuufanya uwe mgumu hivyo kuzuia kumomonyoka. Nayo matawi ya miti yanapopukutika hurutubisha ardhi zaidi. Licha ya hayo misitu huzuia chemichemi za maji kukauka na hivyo maji maenge hutiririka kutoka kwenye misitu. Basi hatuna budi kuhifadhi misitu la sivyo tutalia kilio cha majuto. Tusiwe wa kujiletea balaa. Tukumbuke kuwa mjenga nchi ni mwananchi na mvunja nchi ni mwananchi.